EITSA ja IT Kolledž soovivad pakkuda võimalusi õppimiseks kõikidele andekatele noortele, kes soovivad omandada rakenduslikku infotehnoloogia- ja telekommunikatsiooni-alast kõrgharidust, ja seda sõltumata nende majanduslikest võimalustest. Stipendiumiprogrammi raames on Teilgi võimalik asutada omanimeline stipendiumifond, mis toetab ühe või mitme tulevase hinnatud IT spetsialisti haridusteed. Varajane seotus eduka tudengiga suurendab mitmekordselt selle koostöö jätkumise tõenäosust peale lõpetamist. Viimasel õppeaastal nõutud praktika läbimine Teie ettevõttes süvendab seda koostööd veelgi ja annab hea ettekujutuse stipendiaadi sobivusest meeskonda. Praktikabörsist on lähemalt juttu ITK veebis http://www.itcollege.ee/?url=praktikabors Lisaks toetab haridusalane heategevus nii ühiskonna elujõulisust kui iga organisatsiooni hooliva korporatiivse kodaniku programmi. Meie omaltpoolt anname selleks oma parima, et teavitada sellest ka avalikkust pressiteate, konkursikuulutuse, trükistes äramärkimiste, silmapaistvas kohas tänutahvlil eksponeerimise ja muude ITK toetusstatuudis loetletud võimaluste abil.